b'\n_START_ARTICLE_\nBenazir Bhutto\n_START_SECTION_\nPolitin\xc4\x97 veikla\n_START_PARAGRAPH_\nB. Bhutto politin\xc4\x97 karjera prilygo jud\xc4\x97jimui "amerikieti\xc5\xa1kais kalneliais": ji tapo pirm\xc4\x85ja premjere moterimi islamo pasaulyje, ta\xc4\x8diau po audring\xc5\xb3 kaltinim\xc5\xb3 korupcija buvo priversta atsistatydinti ir paliko \xc5\xa1al\xc4\xaf. Spal\xc4\xaf B. Bhutto gr\xc4\xaf\xc5\xbeo \xc4\xaf t\xc4\x97vyn\xc4\x99, kad gal\xc4\x97t\xc5\xb3 dalyvauti sausio prad\xc5\xbeioje vyksian\xc4\x8diuose parlamento rinkimuose ir mesti i\xc5\xa1\xc5\xa1\xc5\xabk\xc4\xaf prezidentui Pervezui Musharrafui. \xc5\xa0is po nepaprastosios pad\xc4\x97ties paskelbimo opozicijos lyderei buvo skyr\xc4\x99s nam\xc5\xb3 are\xc5\xa1t\xc4\x85._NEWLINE_B. Bhutto buvo nusiteikusi kovoti su islamo ekstremistais, \xc4\xafsitvirtinusiais pasienio su Afganistanu teritorijoje. "A\xc5\xa1 esu simbolis to, ko labiausiai bijo vadinamieji d\xc5\xbeihadistai, Talibanas ir Al Qaeda, - ra\xc5\xa1\xc4\x97 ji savo autobiografijoje. - A\xc5\xa1 esu politin\xc4\x97 vadov\xc4\x97, kuri kovoja u\xc5\xbe tai, kad Pakistan\xc4\x85 pasiekt\xc5\xb3 naujov\xc4\x97s, komunikacija, \xc5\xa1vietimas ir technika"._NEWLINE_B. Bhutto pasek\xc4\x97 savo t\xc4\x97vo Zulfikaro Ali Bhutto p\xc4\x97domis. Prezidentas ir ministras pirmininkas savo vyriausi\xc4\x85j\xc4\x85 dukter\xc4\xaf i\xc5\xa1siunt\xc4\x97 \xc4\xaf Oksford\xc4\x85 ir Harvard\xc4\x85 studijuoti politikos ir valdymo. T\xc4\x97vo nuvertimas nuo vald\xc5\xbeios per karin\xc4\xaf pu\xc4\x8d\xc4\x85 1977-aisiais ir po to \xc4\xafvykusi jo egzekucija suteik\xc4\x97 B. Bhutto ry\xc5\xbeto t\xc4\x99sti jo darbus. Vadovaujant generolui Zia ul Haqui, ji kelis kartus buvo suimta, kol 1984-aisiais gal\xc4\x97jo pasitraukti \xc4\xaf emigracij\xc4\x85 Anglijoje. Po dvej\xc5\xb3 met\xc5\xb3 ji gr\xc4\xaf\xc5\xbeo ir vadovavo masin\xc4\x97ms demonstracijoms, kuriose reikalauta sugr\xc4\x85\xc5\xbeinti \xc5\xa1aliai civilin\xc4\x99 vyriausyb\xc4\x99._NEWLINE_Permainos prasid\xc4\x97jo 1988-aisiais. Po Zia ul Haqio mirties per m\xc4\xafsling\xc4\x85 l\xc4\x97ktuvo katastrof\xc4\x85 B. Bhutto susilauk\xc4\x97 pirmojo i\xc5\xa1 trij\xc5\xb3 savo vaik\xc5\xb3, atved\xc4\x97 \xc4\xaf pergal\xc4\x99 Pakistano liaudies partij\xc4\x85 (PPP) ir tapo pirm\xc4\x85ja islamo \xc5\xa1alies ministre pirmininke. Ta\xc4\x8diau jau netrukus politik\xc4\x97 susivaidijo su kariniu elitu. Po 20 m\xc4\x97nesi\xc5\xb3 pirmoji jos vyriausyb\xc4\x97 buvo apkaltinta korupcija ir atstatydinta. 1993 metais B. Bhutto v\xc4\x97l buvo i\xc5\xa1rinkta premjere, ta\xc4\x8diau likimo sm\xc5\xabgiai nesibaig\xc4\x97: 1996-aisiais Kara\xc4\x8dyje buvo nu\xc5\xa1autas jos brolis Murtaza. Jauniausias jos brolis Shahnawaz m\xc4\xafslingomis aplinkyb\xc4\x97mis mir\xc4\x97 Pranc\xc5\xabzijoje anks\xc4\x8diau._NEWLINE_B. Bhutto tada kaltino prezident\xc4\x85 Farooq Leghari prisid\xc4\x97jus prie Murtazos mirties. Netrukus po to prezidentas atstatydino ir antr\xc4\x85j\xc4\x85 B. Bhutto vyriausyb\xc4\x99, apkaltin\xc4\x99s j\xc4\x85 prastu \xc5\xabkininkavimu._NEWLINE_1996 metais B. Bhutto vald\xc5\xbei\xc4\x85 u\xc5\xbeleido savo prie\xc5\xa1ininkui Nawazui Sharifui. Tyrimas d\xc4\x97l korupcijos buvo toliau forsuojamas. B. Bhutto tada ry\xc5\xbeosi palikti Pakistan\xc4\x85. Prie\xc5\xa1 tai teismas pripa\xc5\xbeino j\xc4\x85 kalta ir u\xc5\xbedraud\xc4\x97 u\xc5\xbeimti bet kokius politinius postus. Nuosprendis v\xc4\x97liau buvo at\xc5\xa1auktas, ta\xc4\x8diau B. Bhutto liko tremtyje.\n_START_SECTION_\n\xc5\xbd\xc5\xabtis\n_START_PARAGRAPH_\n2007 m. B. Bhutto nusprend\xc4\x97 gr\xc4\xaf\xc5\xbeti \xc4\xaf Pakistan\xc4\x85 ir dalyvauti \xc5\xa1alies politiniame gyvenime. Gruod\xc5\xbeio 27 d. vykstant rinkim\xc5\xb3 kampanijai Ravalpindyje, sprogmuo su\xc5\xbeeid\xc4\x97 Benazir Bhutto ir u\xc5\xbemu\xc5\xa1\xc4\x97 daugiau nei 22 \xc5\xbemones. V\xc4\x97liau ligonin\xc4\x97je, atliekant operacij\xc4\x85, mir\xc4\x97 ir buvusi ministr\xc4\x97 pirminink\xc4\x97. Politik\xc4\x97s k\xc5\xabnas v\xc4\x97liau nuskraidintas \xc4\xaf gimt\xc4\x85j\xc4\xaf kaim\xc4\x85 Sindho provincijoje palaidoti._NEWLINE_Kai kuri\xc5\xb3 \xc5\xa1altini\xc5\xb3 teigimu atsakomyb\xc4\x99 d\xc4\x97l politik\xc4\x97s nu\xc5\xbeudymo prisi\xc4\x97m\xc4\x97 Al-Qaeda , ta\xc4\x8diau v\xc4\x97liau \xc5\xa1i teroristin\xc4\x97 organizacija paneig\xc4\x97, kad susijusi su Bhuto \xc5\xbe\xc5\xabtimi._NEWLINE_Premjer\xc4\x97s nu\xc5\xbeudymas buvo pasmerktas visame pasaulyje. JT saugumo taryba pavadino tai smerktinu terorist\xc5\xb3 i\xc5\xa1puoliu.'